
IRIZPENA, ARABAKO LURRALDE HISTORIKOKO ZERGA IKUSKATZAILETZAREN ARAUTEGIA ONESTEN DUEN EKAINAREN 6KO 41/2006 FORU DEKRETUA ALDATZEKO FORU DEKRETUAREN PROIEKTUARI BURUZKOA (2022KO IRAILAREN 15EKO BILKURA)
I.- EGITATEZKO AURREKARIAK
Irizpen honek lantzen duen foru dekretuaren proiektua Aholku Batzorde honetara lehen diputatu nagusiorde eta Finantza eta Aurrekontu Saileko foru diputatuak igorri zuen, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. atalean jasotakoarekin bat etorriz. Irizpen eskaerarekin batera, jendaurrean jartzeko eta entzunaldiko izapideen emaitzak jaso dituen memoria, arau inpaktuaren txosten bat eta txosten ekonomiko bat ere gehitu dira, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onesten baititu xedapen orokorrak egiteko prozedura, arau inpaktuari eta genero inpaktuari buruzko txostenak egiteko gidak eta araugintza teknikari buruzko jarraibideak.
Foru Dekretuaren proiektu horren bidez, Arabako Lurralde Historikoko zerga ikuskatzailetzaren arautegia onesten duen ekainaren 6ko 41/2006 Foru Dekretua aldatzea onartzen da.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauexei buruz: “Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa edo arauak garatzeko denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean”.
Lurralde historikoak zerga arloan duen eskumenari buruzko lehen aipamena Espainiako Konstituzioaren Lehen Xedapen Gehigarrian dago. Bertan, honako hau ezartzen da: “Konstituzioak babestu eta onartzen ditu forudun lurraldeetako eskubide historikoak. Forudun erregimenaren gaurkotze orokorra, hala dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluan. Bi eta hiru:
“Bi. Lurralde historikoko zerga sistema eratzen duten zergak ordainarazi, kudeatu, likidatu, ikuskatu, berrikusi eta biltzea foru aldundiei dagokie. Hiru. Lurralde historikoen zerga itunduak kudeatu, ikuskatu, berrikusi eta biltzeko, lurralde historikoetako erakunde eskudunek Estatuaren ogasun publikoak aitorturik dauzkan ahalmen eta eskumen berberak edukiko dituzte”.
Bestalde, Autonomia Erkidego Osorako Erakundeen eta bertako Lurralde Historikoetako Foruzko Jardute Erakundeen arteko harremanei buruzko azaroaren 25eko 27/1983 Legeak, 7.6 artikuluan, foru organoen eskumen esklusibotzat jotzen ditu “Autonomia Estatutuaren 41. artikuluan ezarritakoak, eta, oro har, Ekonomia Itunaren Legean eta zerga arloko beste arau eta xedapen batzuetan esleituta dituen guztiak”.
Azkenik, Arabako Zergei buruzko otsailaren 28ko 6/2005 Foru Arau Orokorrak, IV. kapituluan («Ikuskapeneko jarduketak eta prozedurak»), zerga-ikuskapenaren eginkizun eta ahalmenekin zerikusia duena arautzen du, eta alderdi batzuetan Arabako Lurralde Historikoko zerga ikuskatzailetzaren arautegia onesten duen ekainaren 6ko 41/2006 Foru Dekretuan gauzatzen diren erregelamenduzko garapenetara helarazten du.
Aurrekoa ikusita, ondorioztatzen da Arabako Lurralde Historikoaren eskumena dela zergen ikuskatzailetza, eta, ondorioz, Arabako Lurralde Historikoko zerga ikuskatzailetzaren arautegia onesten duen ekainaren 6ko 41/2006 Foru Dekretuaren aldaketak Aholku Batzorde honen nahitaezko irizpena behar duela.
2.- ERAKUNDE ESKUMENA ETA ARAUGINTZAKO GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 7.2 artikuluak honako hau ezarri zuen: “Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA 
Prozedura izapidetzean erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen erakundeari, arau inpaktuari buruzko txostenak emateari eta genero eraginaren aldez aurreko ebaluazioari, Aholku Batzordeari kontsulta eskatzeari eta onartzeko eskumena duen erakundeari dagokienez.
Aurrekoa gorabehera, arau inpaktuari buruzko txosten horretan azterketa juridiko xehe bat egitea falta da, Foru Gobernu Kontseiluaren maiatzaren 23ko 29/2017 Foru Dekretuaren II. eranskinean xedatutakoaren arabera (Foru Gobernu Kontseiluaren maiatzaren 23ko 29/2017 Foru Dekretua, zeinak onesten baititu xedapen orokorrak egiteko prozedura, arau inpaktuari eta genero inpaktuari buruzko txostenak egiteko gidak eta araugintza teknikari buruzko jarraibideak).
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2022ko martxoaren 21ekoa, eta bertan ageri da aintzat hartu beharreko proposamen edo oharrik ez dela erregistratu.
Halaber, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoari erreparatuz, foru dekretuaren proiektuaren aurrerapenaren entzunaldiko izapidea eta jendaurrean jartzeko izapidea egin da, baliabide telematikoen bitartez, Arabako Foru Aldundiaren web orriaren bidez. Espedientean izapide horren emaitzei buruzko memoria jaso da, 2022ko maiatzaren 5ekoa, eta bertan ageri da aintzat hartu beharreko proposamen edo oharrik ez dela erregistratu.
Bestalde, 2022ko maiatzaren 10ean, Zerga Araudiaren Zerbitzuak genero inpaktuaren txosten bat eman zuen, zeina foru aldundi honetako Berdintasun, Lankidetza eta Kulturartekotasun Zerbitzuak baliozkotu baitzuen, 2022ko maiatzaren 16ko txostenaren bitartez.
III.- FORU DEKRETUAREN EGITURA.
Foru dekretuaren proiektuak zioen azalpen bat, idatz zati bakarra daukan azalpen atal bat, xedapen gehigarri bat eta azken xedapen bat dauzka; azken horrek zehaztu du ALHAOn argitaratu eta hurrengo egunean jarriko dela indarrean. 
Proposatutako aldaketak xedapen honi eragiten dio:
· 41/2006 Foru Dekretua, ekainaren 6koa, Arabako Lurralde Historikoko zerga ikuskatzailetzaren arautegia onesten duena.
IV. ARAUDI PROPOSAMENAREN ANALISIA 
Arabako Lurralde Historikoko zerga ikuskatzailetzaren arautegia onesten duen ekainaren 6ko 41/2006 Foru Dekretuak garatzen ditu Arabako Zerga Orokorrari buruzko otsailaren 28ko 6/2005 Foru Arau Orokorrak III. tituluko IV. kapituluan eta VI. tituluan —Ogasun Publikoaren aurkako delituetan tributuak aplikatzeko jarduketak eta prozedurak— jasotzen dituen kontzeptu guztiak.
Onartu zenetik, foru dekretu horrek hiru aldaketa baino ez ditu izan, abenduaren 23ko 109/2008 Foru Dekretuaren, azaroaren 20ko 68/2012 Foru Dekretuaren eta, azkenik, TicketBAI programa onesten duen urriaren 5eko 48/2021 Foru Dekretuaren bidez.
Aztergai dugun Foru Dekretuaren proiektuaren bidez, Arabako Lurralde Historikoko zerga ikuskatzailetzaren arautegiko hainbat alderdi eguneratu nahi dira, batez ere alderdi teknikoak, eta, gainera, oro har, genero-ikuspegia txertatu da idazketan.
Zehazki, honako aldaketa tekniko hauek egin behar dira:
1. artikulua.- Xedea eta aplikazio eremua 
2. eta 3. atalak aldatu dira, eta 4. atal bat gehitu da.
2. atala berridatzi da, eta Foru Aldundiak informazio zehatza lortzeko egindako jarduketen aipamena desagertu da, jada Zerga Administrazioen artean trukatzen baita informazio hori, otsailaren 21eko 6/2017 Foru Dekretuan xedatutakoaren arabera, zeinak ezartzen baitu identifikatu beharra finantza kontu jakin batzuen titulartasuna daukaten edo kontu horiek kontrolatzen dituztenen zerga egoitza, eta haiei buruzko informazioa eman beharra, elkarri laguntzearen esparruan.
Bestalde, 3. atalak beste zerga administrazio batzuekin lankidetzan aritzeko aukera jasotzen du, ofizioz edo haiek eskatuta, akordio eta hitzarmenen bidez.
Beste administrazio eta erakunde publiko nahiz pribatu batzuekin akordioak eta hitzarmenak sinatzea da Arabako Foru Aldundiarekin informazioa trukatzeari estaldura juridikoa emateko tresna nagusia. Beraz, idazketa berri horren bidez, formalki aitortzen da mekanismo hori.
4. atalak aukera ematen du beste estatu batzuetako agintari eskudunek eskatuta ikuskatze-jarduketak egiteko, Europar Batasuneko zuzentarauetan eta erregelamenduetan xedatutako informazioko eta elkarri laguntzeko mekanismoen esparruaren barruan. Jarduera horietan estatu horietako funtzionarioak egon ahalko dira, Ogasuneko zuzendariak baimena eman ondoren.
2. artikulua: Ikuskatzaileak
1. atala aldatu da.
Atal hori berridatzi da, Ikuskaritza Zerbitzuari aspaldi atxikitako informatika teknikariei ikuskatzaile izaera aitortzeko. 
8. artikulua: Zerga ikuskatzailetza hartzeko betebeharra
1. atala aldatu da.
Paragrafo bat gehitu da; bertan, honako hauek ikuskatzea aipatzen da: Sozietateen gaineko Zergari buruzko abenduaren 13ko 37/2013 Foru Arauaren VI. kapituluan —Zerga baterakuntzaren araubidea— definitutako zerga baterakuntzako taldeak, eta Balio Erantsiaren gaineko Zergari buruzko urtarrilaren 19ko 12/1993 Foru Dekretu Arauemaileko IX. kapituluan —Entitate Taldearen Araubide Berezia— definitutako Balio Erantsiaren gaineko Zergaren erakunde taldeak.
Hobekuntza tekniko bat da, eta bertan zehazten da talde fiskala edo erakunde taldeko entitate nagusia ordezkatzen duen erakundeak eta haren mendeko erakundeek zerga ikuskatzailetza hartu behar dutela.
Aldaketa horren bidez, Arabako Foru Aldundiaren ikuskatzailetza-erregelamendua uztailaren 27ko 1065/2007 Errege Dekretuaren 173.1 artikuluari egokitzen zaio (1065/2007 Errege Dekretua, zergak kudeatu eta ikuskatzeko jarduketa eta prozeduren eta tributuak aplikatzeko arau erkideak garatzen dituen Erregelamendu Orokorra onesten duena).
13. artikulua: Eginbideak
3. eta 4. atalak aldatu dira.
Idazketa eguneratu da sinadura elektronikoaren erregulazioarekin lotutakoak jasotzeko, Ogasun, Finantza eta Aurrekontu Sailaren bitarteko elektronikoen bidezko jakinarazpenak eta komunikazioak arautzea onartzen duen Foru Gobernu Kontseiluaren urtarrilaren 21eko 5/2020 Foru Dekretuan xedatutakoaren arabera. 
Halaber, 4. atalaren idazketa teknikoki hobetu da, eta ikuskatze eginbideen hartzaile diren zergapekoei entzunaldiaren edo alegazioen izapidea emateko betebeharra gehitu da, haien presentzia beharrezkoa ez den kasuetan.
17. artikulua: Akten izaera 
Idazketa aldatu da.
Idazketa berriak artikuluaren idazketa teknikoki hobetzen du; izan ere, aurretiazko aktak egitea eragiten duten ikuskatzailetza jarduketen identifikazioa hobetu da, eta kontzeptu berriak sartu dira:
· Ez egoiliarren Errentaren gaineko Zerga sartu da egiaztatu beharreko zergen artean, oso lotuta baitago Ondarearen gaineko Zergarekin eta lotura handia baitu zergaren ordainketarekin zerikusia duten etekinen ordaintzailearen jarduerarekin.
· Beste administrazio batzuetatik datorren eta ikuskatzeko beharrezkoa den dokumentazioa jasotzeke dauden egoerak identifikatzen dira.
· Zerga Berezien ikuskatzailetzari dagokion idazketa hobetu da; izan ere, zerga horien ezaugarri bereziak direla-eta, oso azkar esku hartu behar da.
· Ikuskatze prozeduraren epeak “de facto” luzatzen dira lotutako pertsonen edo erakundeen kasuan; izan ere, horietako askori eragiten dieten egoerak egon daitezke, eta, ondorioz, jarduketak luzatu behar dira.
· Aurretiazko aktak zerga zorraren elementuak erregularizatzearen ondorioz sortutako egoerak erregularizatzeko mekanismo gisa hartzen dira, adibidez, auzitegien epaien bidez.
· Hobekuntza tekniko bat egin da; horren bidez, zerga-saihestearen aurkako klausularekin zerikusirik ez duten elementuei buruzko aurretiazko akta formalizatzea ahalbidetzen da, baldin eta prozedura hori amaitu ez bada.  
· Sozietateen gaineko Zergari lotutako eragiketetan merkatuko balioak egiaztatzeko kasuetan (Sozietateen gaineko Zergari buruzko Foru Arauaren 45. artikulua), eta dituzten berezitasunak direla-eta, eragiketa horien erregularizazioa bi aktatan dokumentatzen da: bata aurretiazkoa (horixe da nobedadea), lotutako eragiketa baino jasotzen ez duena, eta bestea, erregularizazio osoa jasotzen duen akta.
· Arabako Zergei buruzko otsailaren 28ko 6/2005 Foru Arau Orokorraren 251.3 artikulua egokitu da, Arabako zerga sistema osatzen duten hainbat foru arau aldatzeko abenduaren 23ko 19/2016 Foru Arauaren VI. tituluaren —Ogasun Publikoaren aurkako delitua— ondorioz.
Ikuskatzailetzaren egiaztapenak erregularizazioaren xede diren kontzeptu guztiei eragiten dienez, delitu fiskaltzat hartzen dena barne, azken hori aurretiazko akta batean jaso behar da, hargatik eragotzi gabe egiaztatutako elementu guztiei buruzko akta bat egitea, balizko delitu fiskalarekin zerikusia duten edo ez kontuan hartu gabe.
· Bestelako aukerak egotea, beste legezko edo erregelamenduzko xedapen batzuetan hala ezartzen bada.
31. artikulua: Gehieneko iraupen epea
Idazketa aldatu da.
Idazketa aldatu da, auzitegien hainbat epairen edukia jasotzeko; besteak beste, 278/2021 epaia, azaroaren 22koa, Gaztela-Mantxako Justizia Auzitegi Nagusiko Administrazioarekiko Auzien Salarena. Epai horrek ezartzen du ez dela berezitasunik egingo egiaztapen prozeduren gehieneko iraupen aldien zenbaketan, kontuan hartu gabe prozedura horiek zerga betebeharren eta prozeduraren xede diren aldien elementu guztiei edo batzuei eragiten dieten.
32. artikulua: Bidezko etenaldiak
b) letra aldatu da eta j) letra gehitu da.
b) idatz zatiari dagokionez, idazketa hobetu da egiaztapen eta ikerketa prozedurako jarduketen iraupenaren zenbaketa eteteari dagokionez, Arabako Zergei buruzko 6/2005 Foru Arau Orokorraren 251. artikuluko izapidetze baldintzak jasotze aldera.
Bestalde, j) atal berri bat sartu da, zeinak, Euskal Autonomia Erkidegoarekiko Ekonomia Itunaren 47 ter artikuluan xedatutakoa aplikatzearen ondorioz, aitortzen baitu ikuskatze jarduketen etendura aldia eteteko kasu justifikatu berri bat. Ekonomia Itun hori abenduaren 28ko 10/2017 Legearen bidez sartu zen (10/2017 Legea, abenduaren 28koa, Euskal Autonomia Erkidegoarekiko Ekonomia Ituna onartzen duen maiatzaren 23ko 12/2002 Legea aldatzen duena. Ekonomia Itun horren bidez, administrazioen arteko lankidetza arautzen da, egiaztapen eta ikerketa jarduketei dagokienez).
37. artikulua: Adostasun aktak
3. atala gehitu da.
Hobekuntza tekniko bat sartu da, Sozietateen gaineko Zergari buruzko Foru Arauaren lotutako eragiketen erregulazioa garatzeko. 
Ikuskatzeko eskumena duen pertsona edo erakunde lotu guztien zerga egoera aldi berean erregularizatu ahalko da, baldin eta pertsona edo erakunde horiek guztiak ados badaude.
Bizkaiko Foru Aldundiaren urtarrilaren 24ko 5/2012 Foru Dekretuaren 37.4 artikulua egokitu da. Dekretu horren bidez, Bizkaiko Lurralde Historikoko zerga-ikuskapenaren araudia onesten da.
40. artikulua: Aktak sinatzea
Idazketa aldatu da.
Hobekuntza tekniko hori sartu da, jakinarazpenak, eginbideak eta aktak egitean eta jakinaraztean sinadura elektronikoa eta bitarteko elektronikoak erabiltzea araudian sartzeko, Foru Gobernu Kontseiluaren urtarrilaren 21eko 5/2020 Foru Dekretuan xedatutakoaren arabera (dekretu horren bidez, Ogasun, Finantza eta Aurrekontu Sailaren bitarteko elektronikoen bidezko jakinarazpenak eta komunikazioak arautzea onartzen da).
43. artikulua: Zeharkako zenbatespena 
4. atala aldatu da, eta 7. atal bat gehitu da.
4. atalari dagokionez, kendu egin da Pertsona Fisikoen Errentaren gaineko Zergaren zenbatespen objektiboaren zeinu, indize eta moduluei buruzko aipamena, modalitate hori desagertu egin baitzen Pertsona Fisikoen Errentaren gaineko Zergari buruzko azaroaren 27ko 33/2013 Foru Araua onartu aurretik.
Bestalde, 7. atal berriak zenbait kautelazko neurri ezartzen ditu Ogasun Zuzendaritzaren esku dagoen informazioa erabiltzearekin lotuta, betiere informazio horren jatorria hirugarrenek aurkeztutako aitorpenak eta autoaitorpenak badira, 34 i) artikuluan araututako zergapekoen eskubideei eta tributu datuen izaera erreserbatuari dagokienez, Arabako Zergei buruzko otsailaren 28ko 6/2005 Foru Arau Orokorraren 92. artikuluan xedatutakoaren arabera.
43. ter artikulua: orain arte “Delitua egin delako zantzuak” deitzen zen; hemendik aurrera, “Zergak zerga baterakuntzaren araubidean edo erakunde taldearen araubide berezian ordaintzen dituzten erakundeekin egindako jarduketak” deitzera igaroko da. 
Idazketa aldatu da.
Aldatu egin da, Sozietateen gaineko Zergari buruzko abenduaren 13ko 37/2013 Foru Arauaren VI. kapituluaren —Zerga baterakuntzaren araubidea— edukiari, eta Balio Erantsiaren gaineko Zergari buruzko urtarrilaren 19ko 12/1993 Foru Dekretu Arauemaileko IX. kapituluaren —Entitate Taldearen Araubide Berezia— edukiari buruzko idazketa hobetzeko.
Bizkaiko Foru Aldundiaren urtarrilaren 24ko 5/2012 Foru Dekretuaren 51. artikulua egokitu da. Dekretu horren bidez, Bizkaiko Lurralde Historikoko zerga-ikuskapenaren araudia onesten da.
Irizpenaren xede den foru dekretuaren proiektuan, 43 ter artikuluaren edukia 43 quater artikulura igarotzen da.
43. quater artikulua: orain arte “Zergak zerga baterakuntzaren araubidean edo erakunde taldearen araubide berezian ordaintzen dituzten erakundeekin egindako jarduketak” deitzen zen; hemendik aurrera, “Delitua egin delako zantzuak” deitzera igaroko da.
Idazketa aldatu da.
Arautegiaren aurreko idazketan 43 ter artikulua zen artikulu horren idazketan hobekuntza tekniko bat egin da, honako hauen idazketarekin parekatzeko: uztailaren 27ko 1065/2007 Errege Dekretuaren 197 bis artikuluko 1. eta 3. atalak (1065/2007 Errege Dekretua, zergak kudeatu eta ikuskatzeko jarduketa eta prozeduren eta tributuak aplikatzeko arau erkideak garatzen dituen Erregelamendu Orokorra onesten duena), eta Bizkaiko Foru Aldundiaren urtarrilaren 24ko 5/2012 Foru Dekretuaren 49. artikuluko 1. eta 3. atalak (5/2012 Foru Dekretua, Bizkaiko Lurralde Historikoko zerga-ikuskapenaren araudia onesten duena).
43. quinquies artikulua: Delituari lotutako likidazioa kalkulatzea eta izapidetzea, Ogasun Publikoaren aurkako delituari lotuta eta lotu gabe dagoen kuotaren konkurrentzia egonez gero.
Honako hau gehitu da:
Zerga kontzeptu eta aldi beragatik Ogasun Publikoaren aurkako balizko delitu bati lotutako elementuak eta delitu horri lotu gabeko beste elementu batzuk bereizi behar diren kasuetan jarraitu beharreko prozedura sartu da, Arabako Lurralde Historikoko Zergei buruzko Foru Arau Orokorraren 251.3 artikuluan ezarritakoa garatze aldera.
Aurreko kasuetan bezala, uztailaren 27ko 1065/2007 Errege Dekretuaren 197 quinquies artikuluaren idazketa bera ematen da (1065/2007 Errege Dekretua, zergak kudeatu eta ikuskatzeko jarduketa eta prozeduren eta tributuak aplikatzeko arau erkideak garatzen dituen Erregelamendu Orokorra onesten duena), baita Bizkaiko Foru Aldundiaren urtarrilaren 24ko 5/2012 Foru Dekretuaren 49 ter artikuluaren idazketa bera ere (5/2012 Foru Dekretua, Bizkaiko Lurralde Historikoko zerga-ikuskapenaren araudia onesten duena).
43. sexies artikulua: Ebazpen judizialak delituarekin lotutako likidazioan dituen ondorioak
Honako hau gehitu da:
Ogasun Publikoaren aurkako delituagatiko emandako ebazpen judizialen kasuetan jarraitu beharreko prozedura gehitu da, eta, zehazkiago, kondena epaien kasuan, Arabako Zergei buruzko 6/2005 Foru Arau Orokorraren 248.2 eta 255. artikuluetan xedatutakoa garatze aldera.
Berriz ere, uztailaren 27ko 1065/2007 Errege Dekretuaren 197 sexties artikuluaren idazkera bera ematen da (1065/2007 Errege Dekretua, zergak kudeatu eta ikuskatzeko jarduketa eta prozeduren eta tributuak aplikatzeko arau erkideak garatzen dituen Erregelamendu Orokorra onesten duena).
50. artikulua: Banku edo kreditu trafikoan diharduten pertsona edo erakundeek informazioa emateko jarduketak
2. atala aldatu da.
2. atalaren idazketa aldatu da, modu eguneratuagoan definitzeko zer formatu logikotan eskatu ahal izango duen ikuskaritzak banku kontuen laburpenekin lotutako informazioa.
Formatu horiek arau edo koaderno normalizatuek definitzen dituzte. Arau edo protokoloak dira, Espainian jarduten duten banku erakunde guztientzat komunak dira, eta finantza erakunde batek jaulkitako edo jasotako fitxategi informatikoen ezaugarriak finkatzen dituzte.
V. ONDORIOAK
Foru Dekretuaren proiektuak erregelamenduzko garapen doitu eta proportzionala dauka, ordenamendu juridikora egokitzen da eta araudian ezarritako eskumen eta lege gaikuntzaren esparruaren barruan ematen da.

